text: nordafrikanske tæpper
  
  publiceret: 2009-02-01 09:03:31+01:00
  Nordafrikanske tæpper, omfatter både fladvævede og knyttede tæpper og brugstekstiler (fx saddeltasker), udført af bl.a. områdets berbere (se berbertæpper). Marokko har en århundredgammel tradition for tæppefremstilling, både blandt nomader og i byerne, og i Algeriet og Tunesien er produktionen udviklet i takt med den voksende turisme. Mønstrene er her overvejende rent geometriske, mens den nyere tæppeproduktion i Egypten også har taget gamle persiske mønstre op.